Na osnovu člana 4 i 5 Odluke o finansiranju sporta u Glavnom gradu, ("Službeni list Crne Gore-opštinski propisi", broj 38/21), Sekretarijat za sport Glavnog grada Podgorice raspisuje

**JAVNI  KONKURS**

**za sufinansiranje programa rada sportskih organizacija za 2024. godinu**

**Predmet konkursa**

Predmet Konkursa je raspodjela sredstava iz Budžeta Glavnog grada sportskim organizacijama:sportskim klubovima, sportsko-rekreativnim društvima, sportskim organizacijama lica sa invaliditetom - klub ili društvo, sa sjedištem na teritoriji Glavnog grada.

Budžetom Glavnog grada za sufinansiranje  programa rada sportskih organizacija putem javnog konkursa opredjeljena su u iznosu od 400.000,00€.

**Potrebna dokumentacija**

Uz prijavu na konkurs sportska organizacija podnosi:

 - program za tekuću godinu koji sportska organizacija podnosi uz prijavni obrazac 1, 2 ili 3.

 - rješenje o upisu u Registar sportskih organizacija u skladu sa Zakonom o sportu,

 - izvještaj o realizaciji programa iz prethodne godine, ukoliko su sportskoj organizaciji bila opredijeljena sredstva na prethodnom konkursu (narativni izvještaj - ne duži od 5 strana),

 - potvrda iz Uprave za inspekcijske poslove da protiv sportske organizacije nije pokrenut postupak privremene zabrane obavljanja sportske djelatnosti (ne starija od 30 dana),

 - potvrda iz Centralne banke Crne Gore da sportskom subjektu nijesu blokirani računi (ne starija od 30 dana),

 - potvrda od organa uprave nadležnog za poslove utvrđivanja, kontrole i naplate javnih prihoda da sportski subjekt nema neizmirenih poreskih obaveza do 31. decembra prethodne godine,

 - izjavu ovlašćenog lica u sportskoj organizaciji o istinitosti podataka navedenih u prijavi za konkurs - ovjerena od strane suda, organa lokalne uprave nadležnog za poslove ovjeravanja ili notara.

Program za tekuću godinu mora da sadrži: procjenu iznosa sredstava koji je potreban za sprovođenje programa i detaljan plan trošenja sredstava, planirane aktivnosti sa kratkim obrazloženjem i podacima: naziv aktivnosti, datum i mjesto održavanja, planirani broj učesnika, da li je u programu i kalendaru međunarodnih federacija.

Izvještaj o realizaciji programa iz prethodne godine mora da sadrži: finansijski izvještaj, naziv aktivnosti, datum i mjesto održavanja, broj učesnika, da li je u programu i kalendaru međunarodnih federacija.

**Pravo učešća na konkursu**

Pravo učešća na konkursu imaju sportske organizacije nakon godinu dana od dana osnivanja sportske organizacije.

Pravo učešća na ovom konkursu nemaju sportske organizacije čiji je osnivač Glavni grad i sportske organizacije koje su ostvarile pravo na besplatno korišćenje sportskih sadržaja u D.O.O. „Sportski objekti“ Podgorica, za tekuću godinu.

**Kriterijumi**

Kriterijumi za sufinasiranje programa rada sportskih organizacija su: tradicija i društveni značaj sportske organizacije;karakteristike takmičarskih aktivnosti svih uzrasnih kategorija sportskog kluba;postignuti rezultati sportskog kluba u prethodnoj godini; organizacija i realizacija nacionalnih i međunarodnih sportskih manifestacija;broj reprezentativaca i postignuti rezultati; razvijenost i masovnost netakmičarskog sporta;međunarodne aktivnosti klubova iz netakmičarskog sporta i društva za sportsku rekreaciju; vrednovanje statusa sporta prema kategorizaciji, kao i vrednovanje procjene programa od strane Komisije.

**Obrasci**

Prijava na konkurs se podnosi na: Prijavnom obrascu 1 i 1a (za ekipne sportove), Prijavnom obrascu 2 i 2a (za pojedinačne sportove) i Prijavnom obrascu 3 i 3a (za netakmičarske sportove i rekreaciju) i isti se mogu preuzeti na web sajtu Glavnog grada: www.podgorica.me i u prostorijama Sekretarijata za sport.

Uz Prijavni obrazac 1, 2 i 3 potrebno je dostaviti potvrdu nacionalnog sportskog saveza kojom se potvrđuje tačnost svakog pojedinačnog rezultata koji je naveden u Prijavnom obrascu.

Za svaki navedeni rezultat u Prijavnom obrascu 1 i 2 potrebno je dostaviti potvrdu saveza koja mora da sadrži sljedeće podatke: ime i prezime takmičara (ekipe), vrsta (nivo takmičenja), datum i mjesto održavanja, osvojeno mjesto i kategorija.

**Utvrđivanje rang liste**

Vrednovanje programa rada i utvrđivanje visine sredstava koja će dodijeliti sportskim organizacijama izvršiće Komisija za procjenu programa i utvrđivanje visine sredstava koja se dodjeljuju sportskim organizacijama a koju imenuje Gradonačelnica Glavnog grada Podgorice.

Komisija provjerava konkursnu dokumentaciju i u skladu sa odredbama Odluke o finansiranju sporta u Glavnom gradu i Pravilnika o bližim kriterijumima za sufinansiranje sportskih subjekata, broj:01-018/22-9896 od 03. 11. 2022. godine, kao i uslovima iz konkursa utvrđuje rang listu sportskih organizacija koje ispunjavaju, odnosno ne ispunjavaju uslove za finansiranje.

Rang lista sadrži naziv sportske organizacije, ukupan broj bodova koji je sportska organizacija ostvarila po svim kriterijumima, visinu opredjeljenih sredstava i obrazloženje i ista se objavljuje se na internet stranici Glavnog grada.

 Učesnik konkursa ima pravo prigovora na rang listu.

Konkurs je otvoren 15 dana od dana objavljivanja u dnevnom listu „Pobjeda“, na internet sajtu i oglasnoj tabli Glavnog grada.

Prijava na Konkurs sa svim traženim uslovima dostavlja se u zatvorenoj koverti u prostorijana Sekretarijata za sport, ulica Marka Miljanova broj 4 ( zgrada Muzeja i galerije Podgorica) sa naznakom za “Javni konkurs” i nazivom sportske organizacije sa kontakt telefonom.

Neblagovremene i nepotpune prijave, kao i prijave koje nijesu sačinjene na propisanom obrascu neće se razmatrati.

Informacije o svim pitanjima od značaja za učešće na konkursu mogu se dobiti svakog radnog dana u Sekretarijatu za sport, na tel. 020/225-168 ili putem maila: sekretarijatzasport@podgorica.me.

**Broj: 38-D-614/24-24**

**Podgorica, 31. 01. 2024. godine**